જે પુત્ર જેનું ઋણ વસૂલ કરીને મૃત્યુ પામે છે તે ઋણસંબંધી પુત્ર કહેવાય છે. તે હંમેશાં પોતાના કુટુંબીઓ વચ્ચે રહી ક્રૂર વાક્યો જ બોલ્યા કરે છે. ભોગ ભોગવે છે. જુગાર રમે છે. ચોરી કરે છે. તેવા લેણદાર પુત્ર રોજ માતાપિતાની નિંદા કરે છે. ઋણસંબંધી પુત્ર માતાપિતાને ઘરમાંથી હાંકી કાઢે છે. ત્રાસ આપે છે. એમ પોતાના પૂર્વજન્મના ઋણનું જે દ્રવ્ય હોય તે ભોગવી લીધા પછી જ જંપે છે. એ જ રીતે પૂર્વજન્મનો શત્રુ પણ પુત્રરૂપે જન્મે છે. એ બાળપણથી જ શત્રુરૂપે વર્તે છે. તે માતાપિતાને ત્રાસ આપે છે. તેમના પ્રત્યે ક્રોધી જ રહે છે અને વારંવાર તેમની નિંદા કરે છે. જોકે કેટલાક પુત્ર માતાપિતાને કંઈક આપવા આવ્યા હોય છે. એવો પુત્ર જન્મતાંની સાથે માતાપિતાનું પ્રિય કરે છે. તે માતાપિતાની પાછળ તેમનું શ્રાદ્ધ તથા પિંડદાન કરે છે. ઉપરાંત કેટલાક પુત્ર ઉદાસીનરૂપે જન્મે છે. તે ઉદાસીન ભાવે જ વર્તે છે. તે કંઈ આપતો નથી કે કાંઈ લેતો નથી.